[{"text_idx": "#000002", "text": "Tundeline teekond uuendatud Tammsaare pargis"}, {"text_idx": "#000003", "text": "U\u0308ksko\u0303ik kust pargi otsast ka ei vaataks, eksponeeritakse pargiuuendusega vaid u\u0308ht dominantset objekti, skulpturaalse karniisiga pargikohvikut."}, {"text_idx": "#000005", "text": "Hea kunst, sh nii kirjandus kui ka maastikuarhitektuur, tuntakse a\u0308ra saadud elamuse po\u0303hjal. Tammsaare teoseid lugedes haarab meeli tolle aja olustik: rahulik ja isegi va\u0308a\u0308ramatu, kui mo\u0303telda Vargama\u0308e Andrese vo\u0303itlusele sooga. Sama kindlustunnet la\u0308ksin otsima vastavatud Tammsaare parki ja olin rabatud. Milline rahutu virvarr!"}, {"text_idx": "#000006", "text": "Enne uuenduskuuri oli pargis neli peamist diagonaalteed, nu\u0308u\u0308d kiirgab samava\u0308a\u0308rseid pargiteid kodaratena ko\u0303ikvo\u0303imalikes suundades. Teederohkus teeb o\u0303ige teeotsa valimise keeruliseks. Na\u0308gin kohapeal, kuidas ebasobiva teeharu valinud inimesed lo\u0303ikasid otse u\u0308le haljaku sobivamas suunas kulgeva teeni, kuigi vaid paar meetrit edasi oli ja\u0308rgmine teeharu. Pargi teedevo\u0303rgus orienteerumine tundub nu\u0308u\u0308d no\u0303udvat kasutaja\u00adkogemust. Desorienteerivat teederohkust saadab silma ha\u0308iriv kirjusus, mille loob sillutise heleda-tumeda kivimustri tihe kontrastne vaheldumine. Kuiva ilmaga ei ha\u0308iri see niipalju kui sajuse ilmaga, mis vo\u0303imendab niiske kivipinna va\u0308rve ja kontrastiefekti. Ka\u0308ies vaatad jalge ette, sest tumedamad kivid loovad pettekujutelma ebatasasest pinnast. Veidi aja pa\u0308rast pead aga pilgu ja\u0308lle u\u0308les to\u0303stma, sest teekattemuster hakkab silme ees vilkuma ja teeb na\u0308rviliseks. Tahes-tahtmata soovid, et saaks juba pargist la\u0308bi, aga paraku tundub uuendatud park nu\u0308u\u0308d lo\u0303putu. Kokkukasvanud puuvo\u0303rade alune tu\u0308vede galerii ja\u0308a\u0308b selja taha, sillutise pindala avardub, mustrikiired jooksevad kokku \u2013 siin vist on pargi keskpunkt. Silm otsib pargiaktsenti, mida vaadata, aga vaadata saab vaid sillutisega kaetud ruumi lagedat tu\u0308hjust, mis raamitud hekkide ja pingirividega. Siiski-siiski: tu\u0308hjuses on punkt sillutisel, kuhu jooksevad kokku ko\u0303ik sillutise mustrikiired. Punktil seistes na\u0308ib, et u\u0308mbritsev sillutisemuster liigahtab ning hakkab u\u0308ha kiiremini po\u0308o\u0308rlema justkui vurr, taamal pargi servades aga liigub autode vool kaasa sama tuhinaga. Uhh, skisofreeniline tunne \u2013 a\u0308ra siit! Koha mo\u0303ju loogiliselt analu\u0308u\u0308sides tundub selles olevat midagi tuttavlikku projekteerimismaailmast. Just, olen sattunud 3D-joonise pu\u0308stisele z-teljele, mida saab arvutis omatahtsi po\u0308o\u0308rata. Pargiaktsent ehk vaatamisva\u0308a\u0308rsus vo\u0303ib siin vabalt olla na\u0308htamatu o\u0303hus ho\u0303ljuv objekt, na\u0308iteks mo\u0303ni pokemon, mille na\u0308gemiseks on vaja a\u0308pp alla laadida. Keskealisena on raske sellist uudsust pargivaadete juures heaks kiita. Eeldaksin ikkagi horisontaalseid pargitelgi, mis u\u0308hendavad sihtkohti ja reaalseid objekte. Tegelikult saaks seda kohta kasutada ka helikopteri maandumisplatsina, seega pole raha kallile ja vastupidavale graniitsillutisele kulutatud asjata."}, {"text_idx": "#000007", "text": "Pargi peamisele ka\u0308iguteele kahe valgusfoori vahel on millegipa\u0308rast asetatud inimese mo\u0303o\u0303dus kandilised kaared, mis takistavad liikumist peaaegu poole tee ulatuses, sundides rahvast teisel teepoolel liikuma. Valgel ajal on kaared probleemiks vaegna\u0308gijatele, pimedal ajal aga pimestavad sinna paigaldatud valgustid ka hea na\u0308gemisega inimese. Pargivaatele kaaristu midagi juurde ei anna, pigem toimib va\u0308liruumi hakkivalt. Projekti ja\u0308rgi on kaared mo\u0303eldud va\u0308lina\u0308ituste ekspositsiooni jaoks, aga koht keset peamist ka\u0308iguteed ei soosi seisatamist ja su\u0308venemist."}, {"text_idx": "#000008", "text": "Pargivaadetega arvestamata ja\u0308tmine on uuendatud Tammsaare pargi u\u0308ks po\u0303hipuudusi. Pargimo\u0308o\u0308bel jm va\u0308ikevormid on paigutatud avanevaid vaateid eirates. Nn metsapargi ossa on paigutatud rohkelt va\u0308iksemaid skulptuure, mis ei pa\u0308a\u0308se kahjuks mo\u0303jule, kuna puudub rahulik taust. Eraldava taustata on skulptuuride vahemaa liiga va\u0308ike. Skulptuure ei saa so\u0303ltumatult vaadata, sest la\u0308hestikku asetsevad skulptuurid segavad u\u0308ksteist, lisaks satuvad taustale veel pargipinkide kogumid, pru\u0308gikastid, infotahvlid jms."}, {"text_idx": "#000009", "text": "Pargi peamisele ka\u0308iguteele kahe valgusfoori vahel on millegipa\u0308rast asetatud inimese mo\u0303o\u0303dus kandilised kaared, mis takistavad liikumist peaaegu poole tee ulatuses, sundides rahvast teisel teepoolel liikuma. Valgel ajal on kaared probleemiks vaegna\u0308gijatele, pimedal ajal aga pimestavad sinna paigaldatud valgustid ka hea na\u0308gemisega inimese."}, {"text_idx": "#000010", "text": "Pargipuude vahele on paigaldatud rohmakad jalgpallistaadioni valgustid, mis on va\u0308ikese pargi jaoks liiga suured. Selles pargis on palju peent mustrit nii sillutises kui ka taimestikus, misto\u0303ttu na\u0308ib, justkui oleks disainer joonise mo\u0303o\u0303tkavaga eksinud. Pa\u0308evavalges vo\u0303ib oletada, et selline pargidominant on kavandatud ta\u0308itma praktilist funktsiooni, kuid o\u0303htupimedas hiiglase valgusvoog maapinnani ei jo\u0303ua. Pargivalgustuse vo\u0303ib kokku vo\u0303tta u\u0308he so\u0303naga \u2013 pimestav. Ta\u0308napa\u0308eval, kui LED-valguslahendused vo\u0303imaldavad kujundada mis tahes miljo\u0308o\u0308 romantilisest tehnoloogiliseni! Erinevat tu\u0308u\u0308pi valgusteid on palju, nii maapinda su\u0308vistatuid, postvalgusteid kui ka hiiglaslikke proz\u030cektoreid. Ehk oskab mo\u0303ni valgustidisainer seletada, mis po\u0303hjusel na\u0308eb pargis vastutulevaid inimesi vaid musta koguna, samal ajal kui vaataja on pimestatud ko\u0303ikjal siravatest lampidest? Tahtmatult tuleb pa\u0308he, et valgustitesse on paigaldatud odavamad pimestuskaitseta lambipirnid. Nn pokemoni telje u\u0308mbruses on olukord eriti hull, kuna siin pimestavad risti-ra\u0308sti sillutisse paigaldatud ribavalgustid alt u\u0308les ning postvalgustitelt pa\u0308rit valgusvood u\u0308lalt alla. To\u0303esti, kui ei oleks vastutulevaid tumedaid inimkogusid, ei leiakski Solarise keskuse poole viivat teeotsa."}, {"text_idx": "#000011", "text": "Ringka\u0308iguga Estonia taha jo\u0303udes avaneb ja\u0308llegi vaade tu\u0308hjale kivisillutisega kaetud pargiruumile. Maastikukujundajana imestan, miks ei ole tahetud va\u0308lina\u0308ituse eksponeerimise kaaristut siia paigutada \u2013 oleks va\u0308hemalt midagi vaadata! Enne kasvasid siin lopsakad hortensiapo\u0303o\u0303sad ning o\u0303itsesid lilled. See on nu\u0308u\u0308d mo\u0308o\u0308danik, mil rohi oli rohelisem ja kasutud lillepeenrad vo\u0303isid lihtsalt silmailuks olla. Tahaks pildistada, aga pole midagi kaadrisse pu\u0308u\u0308da. Keset platsi on ja\u0308etud sillutisse kasvama kaks puud, neist u\u0308ks iluo\u0303unapuu. Su\u0308gisese aja to\u0303ttu on sillutis kaetud purukskukkunud o\u0303untega. Lasen paremat rakurssi otsides o\u0303unamoosil liugu. Moosiollust on ilmselt raske graniitpinnalt puhastada."}, {"text_idx": "#000012", "text": "Vo\u0303imas monument, mida rahvasuus \u201eTaksopeatajaks\u201c vo\u0303i \u201eHei, taksoks!\u201c kutsuti, on Estonia-taguselt platsikeselt minema viidud. Tu\u0308hja kiviplatsi a\u0308a\u0308ristavad monotoonse seinana pu\u0308gatud vormipuude rivid. Ta\u0308psusfriigile avaneb rivi korrapa\u0308ra kontrollides kahe puurea vahelt pa\u0308ris naljakas vaade hiiglaslikele metallist ja\u0308semetele ning u\u0308le puude paistab pu\u0308stine ka\u0308si. Ohhoo, \u201eTaksopeatajat\u201c polegi minema viidud, vaid see on mugava lahendusena lohistatud n-o\u0308 a\u0308ra vasakule \u2013 vo\u0303sasse! Nali naljaks, aga nii vo\u0303imsat skulptuuri paigutades peaks kindlasti arvestama, et skulptuur vajab enda u\u0308mber palju vaba ruumi, seda peab saama eemalt vaadelda. Praegu on ainuke vo\u0303imalus ma\u0308lestusma\u0308rgi veidi kaugemalt silmitsemiseks la\u0308heneda Estonia nurga juurest tulevat teed pidi, aga skulptuurigrupp on po\u0308o\u0308ratud sinna seljaga nii, et vaade avaneb esmajoones lapse paljale pepule. Pimedas on skulptuur siivsalt valgustatud vaid eestpoolt: peamiselt on illumineeritud skulptuuri alus ja alumine osa, pead aga ja\u0308etud varju."}, {"text_idx": "#000013", "text": "Monument on vo\u0303imas taies, teist sellist pronksskulptuuri vaevalt et la\u0308hiaegadel tehakse. Ma ei saa aru, miks peaks ta\u0308napa\u0308eva tolerantses maailmas vaenama ma\u0308lestusma\u0308rki saja aasta taguste su\u0308ndmuste ohvritele ja selle teisaldama. Aga ma\u0308lestusma\u0308rk on nu\u0308u\u0308d puude vahel peidus ja pargiva\u0308ljak tu\u0308hi. Vo\u0303ib-olla ta\u0308itub see inimestest siis, kui pargikohvik valmis saab. Ajutisel ehituspiirdel na\u0308eb pargikohviku visualiseering igatahes vinge va\u0308lja. Ilmselt hakkab see ehitis toimima peamise pargiskulptuurina, sest kaks olemasolevat skulptuuri on ja\u0308etud ta\u0308helepanuta. Pelgan natuke, et ehitisele kavandatud ro\u0303hutatult lai skulpturaalne karniis varjab hiigelsombreerona vaate Estoniale."}, {"text_idx": "#000014", "text": "Kahjuks on pargiruumi puhul eiratud elementaarseid va\u0308lisruumi kujundamise po\u0303himo\u0303tteid sel ma\u0308a\u0308ral, et tulemuse vo\u0303ib ku\u0308u\u0308ndimatuks lugeda. Ma ei su\u0308u\u0308dista siinkohal autoreid, kel napib pargikujundamise kogemusi ja kes andsid kindlasti endast parima. Tegu on ju maastikuarhitektuuri konkursi vo\u0303iduto\u0308o\u0308 elluviimisega. Ja\u0308a\u0308b arusaamatuks, miks ei na\u0308inud z\u030cu\u0308rii to\u0308o\u0308 puudusi. Kas neil, kes ha\u0308a\u0308letasid vo\u0303iduto\u0308o\u0308 poolt, napib samuti kogemusi, et na\u0308ha 3D-vaadetel kujutatud ilusate inimeste selja taha?"}, {"text_idx": "#000015", "text": "Uuendatud pargi juures on su\u0308mpaatne, et seal kasvanud puude sa\u0308ilitamisega on ko\u0303vasti vaeva na\u0308htud \u2013 suured puud pehmendavad suuresti pargi rahutut ilmet. Talveks roheline lehemass kahjuks kaob ja pargi peamiseks kujunduselemendiks saavad silmatorkavad valged pingid. Neid on u\u0308limalt palju, ko\u0303ikjal, kuhu silm eksib, on pingid. Ko\u0303ik teea\u0308a\u0308red on pingiridu ta\u0308is. Pargi alustaimestik on pinkide faalanksiga kotti ma\u0308ngitud ning pingid keeratud seljatoega lillede poole. Iseenesest, pingi disainil pole vigagi \u2013 ikkagi pink, mitte odav puitplatvorm, mis on viimase aja Eesti maastikuarhitektuuri projektides n-o\u0308 kohustuslikuks saanud. Aga mis liig, see liig. Pinkide korratud read risustavad pargivaateid ega lase pargil tervikuna mo\u0303juda. Oleksin justkui kolikambris! Tundub peaaegu, nagu oleks tegu arhitektide ka\u0308ttemaksuga haljastajatele. Peavoolu arhitektid on tihtilugu ha\u0308das fassaade varjava haljastusega ning nu\u0308u\u0308d lo\u0303puks avanes neile sobiv vo\u0303imalus varjata pinkidest mu\u0308u\u0308riga vaade po\u0303nevale pinnakattetaimede vaibale puude all. Paljudes kohtades pargis ei olegi vo\u0303imalik madalaid taimi silmitseda, ilma et peaks u\u0308le pinkide kiikama \u2013 ja pinnakattetaimede istutust silmitseda tasub."}, {"text_idx": "#000016", "text": "Vist esmakordselt Eestis on kasutatud nn du\u0308naamilise istutuse meetodit, kus istutusskeem on koostatud teadlikult (vo\u0303i kogemata?) nii, et eri liiki ja sorti taimed hakkavad kasvades u\u0308ksteisest la\u0308bi levima ning moodustavad tiheda pinnakatte. Tammsaare parki istutatud taimesortide ja liikide arv on Eesti liigivaeste uushaljastusobjektide taustal muljetavaldav. Taimevalik ei kattu koduaias kasvatatavate ilutaimedega ning paistab silma pigem lehemustri faktuuri kui efektse o\u0303itsemisega. Istutuse kavandajale on Tammsaare park olnud to\u0303sine va\u0308ljakutse, sest napp valgus ja keerulised kasvutingimused po\u0303liste puude all no\u0303uavad haljastajalt kogemust ja o\u0303igete taimede valimiseks po\u0303hjalikku taimetundmist."}, {"text_idx": "#000017", "text": "Maastikuarhitektuuri erialakeeles on tabavad va\u0308ljendid softscape (ta\u0308histab haljaspinda) ning hardscape (ko\u0303va, elutu pind). Tammsaare pargis on eredalt na\u0308ha, et need kaks ei suhestu omavahel. Eestis on viimastel aastaku\u0308mnetel domineerinud hardscape, mis on vastuolus kestliku arengu po\u0303himo\u0303tetega. See, et ka taimedega saab luua mo\u0303juva kujunduse, on peaaegu unustatud. Tammsaare park on selles mo\u0303ttes edasiminek, et atraktiivset on siin va\u0308lja pakutud nii hard\u2013 kui ka softscape\u2019i poolel. Need pu\u0308u\u0308avad aga paraku u\u0308ksteist u\u0308le trumbata. Domineerivad siiski pigem kivised, elutud pinnad, u\u0308ldmulje ja\u0308rgi on park aga kui tasakaalutu ja rahutu vo\u0303itlustander. Kuna pargi sillutamine on praegu osaliselt veel lo\u0303pule viimata, siis kasvab ko\u0303vakattega pindade osakaal veelgi, eriti Viru keskuse servas murualade kaotamisega. Selles vo\u0303itluses ei saa pa\u0308riselt va\u0308listada ka positiivset po\u0308o\u0308ret, sest ajapikku vo\u0303ib haljastus hea hoolduse jm tegurite toimel mo\u0303juvamaks kujuneda ja luua rahulikke rohelisi taustseinu. Seda na\u0308itab aeg, kui nii liigirikaste istutusalade hooldamisega ja\u0308nni ei ja\u0308a\u0308da. Du\u0308naamiline istutus, kui lasta sel umbrohtuda, vo\u0303ib omandada ja\u0308a\u0308tmaa ilme ning see ei sobiks linna keskparki. Mingil juhul ei tohi parki lasta umbrohtuda, sest umbrohtumise lahendab trimmerdaja."}, {"text_idx": "#000018", "text": "Aga Tammsaare, kus on siis tema? Tulin la\u0308bi pargi ja ei pannud ta\u0308helegi! Seal ta siiski on, omal endisel kohal, pokemoni telje a\u0308a\u0308realal, musta kujuna puuokste varjus. Ka pimeduses pole peetud vajalikuks kirjanikule valgust heita."}, {"text_idx": "#000019", "text": "Aegade jooksul on iga parki lisatud skulptuur eelmise(d) u\u0308le ma\u0308nginud ning pargi ta\u0308hendust muutnud. Tundub, et u\u0308ksko\u0303ik kust pargi otsast ka ei vaataks, eksponeeritakse pargiuuendusega vaid u\u0308ht dominantset objekti, skulpturaalse karniisiga pargikohvikut. See va\u0308iksesse parki kavandatud hoone on lihtsalt nii vo\u0303imas ja suur! Ootan po\u0303nevusega Tammsaare pargi muutumist kohvikupargiks."}]